SL Uradni list Evropske unije C 322/31

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 322/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ΚΑΤΣΙΚΑΚΙ ΕΛΑΣΣΟΝΑΣ“ (KATSIKAKI ELASSONAS)

ES št.: EL-PDO-0005-0734-14.01.2009

ZGO ( ) ZOP ( X )

1. Ime:

„Κατσικάκι Ελασσόνας“ (Katsikaki Elassonas)

2. Država članica ali tretja država:

Grčija

3. Opis kmetijskega proizvoda ali živila:

3.1 Vrsta proizvoda:

Skupina 1.1 – Meso (in drobovina)

3.2 Opis proizvoda, za katerega se uporablja ime iz točke 1:

Ime se uporablja za sveže meso sesnih kozličkov, starih 30–55 dni in težkih 5,5–9,0 kg, ki so potomci koz s fenotipskimi lastnostmi avtohtonih grških pasem, ki živijo na celotnem celinskem delu Grčije. Živali imajo naslednje fenotipske lastnosti: srednja višina, dobro razvit trup, sorazmerna telesna zgradba, različne barve, pri čemer prevladuje črna, dolga dlaka, rogovi, povprečno velika ušesa, kratke, vendar močne noge, izjemna odpornost, zmernost pri prehranjevanju, velika živahnost, prilagojenost na suho in vroče podnebje, slabe pašnike in ekstenzivne pogoje krmljenja, pozna spolna zrelost, redki primeri rojstev več mladičev hkrati , majhna proizvodnja mleka (mleko vsebuje veliko maščob (5 %) in beljakovin (3,5 %)), odpornost na izredne vremenske razmere in na bolezni ter zmožnost dolgotrajne hoje. Te črede koz pripadajo lokalni grški pasmi (Capra prisca) ali pa so rezultat križanja te pasme s samci pasme Skopelos. Koze živijo pod pogoji ekstenzivne ali polekstenzivne reje v pokrajini Elassona, kot je ta regija opredeljena in razmejena spodaj, in se pasejo na gorskih pašnikih na visoki nadmorski višini (nad 250 metrov).

Trži se le sveže meso, in sicer (a) v obliki celih trupov, (b) v obliki polovic ali (c) v kosih.

Organoleptične lastnosti mesa „Katsikaki Elassonas“:

meso „Katsikaki Elassonas“ ima značilno aromo ter prijeten vonj in okus; je mehko in sočno meso s pH vrednostjo 7,0–7,2. Plast maščobe je zelo tanka ali je sploh ni, pri čemer ni podkožne maščobe; trup je koščen in vsebuje veliko linolenske kisline. Barva mesa je v skladu s predpisi Skupnosti različna, in sicer od bele do bledo rožnate. Meso v skladu z zakonodajo Skupnosti spada v kategorijo lahkih kozličkov.

Kemijske lastnosti mesa „Katsikaki Elassonas“:

Katsikaki Elassonas Delež vlage (v %) (povprečna vrednost) Delež beljakovin (v %) (povprečna vrednost) Delež maščobe (v %) (povprečna vrednost) Delež pepela (v %) (povprečna vrednost) 77,71 19,63 1,02 1,18





Barva mesa

L = 43,17 + 0,46 svetleča se a = 7,28 + 0,79 rdeča b = 10,40 + 0,63 rumena

3.3 Surovine (samo za predelane proizvode):

—

3.4 Krma (samo za proizvode živalskega izvora):

Kozlički se do zakola prehranjujejo izključno z mlekom svojih mater. Koze se prosto pasejo na gorskih pašnikih (nad 250 metrov) in umetnih travnikih. Krmi se tri do pet mesecev dodajajo dopolnilne krmne mešanice (večinoma žita, stročnice, zelenjava, slama, detelja in proizvodi iz oljnic), ki se večinoma proizvajajo na opredeljenem geografskem območju, ter vitamini in minerali. Majhni umetni travniki se gnojijo z naravnim hlevskim gnojem živali s tega gospodarskega območja, saj uporaba insekticidov, pesticidov in umetnih gnojil ni dovoljena.

3.5 Posebni proizvodni postopki, ki jih je treba izvajati na opredeljenem geografskem območju:

Zaklani kozliček lahko nosi ime „Katsikaki Elassonas“ le, če:

(a) sta oba njegova starša živela na opredeljenem območju pred parjenjem vsaj osem mesecev;

(b) se je kozliček skotil in do zakola redil na opredeljenem območju.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Na celotne trupe, polovice in kose je treba namestiti naslednjo oznako:

4. Kratka opredelitev geografskega območja:

Območje obsega:

(a) pokrajino Elassona, prefekturo Larisa, in

(b) okrožje Damasios v občini Tirnavos v tej prefekturi.

5. Povezanost z geografskim območjem:

5.1 Posebnosti geografskega območja:

Opredeljeno geografsko območje je gorato in polgorato območje z nadmorsko višino med 250 in 2 550 metri. Šestdeset odstotkov območja pokrivajo pašniki z raznovrstnimi travami, zelišči in aromatičnimi rastlinami. Zemljišča, ki so v pokrajini Elassona primerna za pašo, vključujejo naravne pašnike, kmetijska zemljišča, ki se uporabljajo za gojenje živalske krme, zemljo v prahi in sezonske pašnike. Naravne pašnike prekrivajo trava, grmičevje in delno gozd. Najpomembnejša značilnost regije je velika raznovrstnost rastlinskih vrst z veliko vrstami aromatičnih rastlin.

Zelnato vegetacijo sestavljajo zlasti trave in nekoliko manj tudi stročnice in košarnice. Najpogosteje je mogoče najti poddružine Festuceae, Hordeae, Pemineae, Aerostideae, Phalatideae in Aneneae. Najpogostejše travnate rastline vključujejo vrste Festuca rubra, Dactylis glomerata, Bromus sp., Trifolium sp., Stipa sp., Lolium sp. itd. Grmičasti pašniki veliko prispevajo k izpolnjevanju potreb živali, saj zagotavljajo mlade poganjke in zelnato vegetacijo, ki raste v senci krošnje; zmogljivost pašnika je 1,39 glav velike živine.

Lokalne črede koz so majhne, zmerne pri prehranjevanju ter prilagojene goratemu in polgoratemu terenu na opredeljenem geografskem območju. Ekstenzivna kozjereja je sestavni del kulture in ohranjanja naravnega okolja ter ključni del vsakdanjega življenja v pokrajini Elassona.

5.2 Posebnosti proizvoda:

Na trupu zaklane koze „Katsikaki Elassonas“ so mišice enakomerno razporejene. Trup je lahek, plast maščobe pa je zelo tanka ali je sploh ni, pri čemer ni podkožne maščobe. Meso „Katsikaki Elassonas“ vsebuje več beljakovin (19,63 %) kot pri kozličkih iz drugih regij (18,9 %), skupna vsebnost maščob je manjša kot 1,02 % v primerjavi s 4,83 % v drugih regijah, meso pa je bele do bledo rožnate barve, kar se razlikuje od bledo rdeče barve mesa kozličkov z nižinskih območij. Analize maščobnih kislin iz trupov kažejo, da imajo kozlički iz pokrajine Elassona več linolenske kisline (C18:3) kot kozlički z nižinskih območij. Meso kozličkov iz pokrajine Elassona je mehko in sočno, poleg tega pa ima značilno aromo ter prijeten vonj in okus, tudi ko ni popolnoma sveže. Zaradi navedenih razlogov je povpraševanje po mesu „Katsikaki Elassonas“ na več mestnih območjih, kot so Larisa, Katerini, Atene, Solun in Kreta, in v tujini zelo veliko.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Kakovostne lastnosti mesa „Katsikaki Elassonas“ so rezultat posebnih tal in vremenskih razmer na tem območju (gorati in polgorati teren) z bogato vegetacijo, veliko različnimi rastlinami (le na gori Olimp je mogoče najti 1 700 vrst) in veliko aromatičnimi rastlinami. Živali, ki se pasejo na gorskih in polgorskih pašnikih v pokrajini Elassona, zaužijejo veliko različnih trav, zelišč in rastlin. Pogosto prehodijo velike razdalje, zato je njihova telesna zgradba drugačna kot pri živalih, ki živijo na nižji nadmorski višini, in zlasti hlevskih živalih. Zaradi antioksidativnih snovi v več aromatičnih rastlinah imata kozje mleko in predvsem meso kozličkov posebno in značilno aromo in okus, zaradi katerih sta pri potrošnikih zelo priljubljena.

Intenzivnost arome in linolenska kislina (C18:3), ki jo je mogoče v večjih količinah najti pri živalih, ki se prosto pasejo, sta pozitivno povezani, te zaželene lastnosti mesa sesnih kozličkov pa so povezane tudi s tlemi, rastlinstvom in mikroklimo v pokrajini Elassona.

Na kozličkih iz Elassone so se opravili preskusi maščobnih kislin, ki so pokazali višjo vsebnost linolenske kisline (C18:3) kot pri kozličkih z nižinskih območij. Na aromo vplivajo tudi način krmljenja in vzreje živali, njihova pasma, starost in stanje glede razmnoževanja.

Organoleptične lastnosti mesa „Katsikaki Elassonas“ izhajajo iz:

(a) majhnih lokalnih pasem koz, ki so zmerne pri prehranjevanju, odporne in v celoti prilagojene na posebno geografsko okolje;

(b) bivanja na prostem in vsakodnevne paše koz na pašnikih;

(c) raznovrstnega rastlinstva, trav, zelišč in aromatičnih rastlin;

(d) razpona nadmorske višine (250–2 550 metrov);

(e) tal in mikroklime v regiji;

(f) dejstva, da se kozlički prehranjujejo izključno z mlekom svojih mater;

(g) visoke vsebnosti linolenske maščobne kisline (C18:3);

(h) kratkega obdobja, v katerem se samicam (kozam) dajejo dopolnilne krmne mešanice, ki so večinoma proizvedene v pokrajini Elassona.

Kozjereja in proizvodnja mesa „Katsikaki Elassonas“ sta zgodovinski dejavnosti, ki sta se uveljavili skozi stoletja; meso se trži v Larisi, Kateriniju, Atenah, Solunu in v tujini (Italija, Španija in Ciper).

Sklic na objavo specifikacije:

(člen 5(7) Uredbe (ES) št. 510/2006)

http://www.minagric.gr/greek/data/Προδιαγραφές%20προϊόντος%20ΚΑΤΣΙΚΑΚΙ%20ΕΛΑΣΣΟΝΑΣ.doc

(1) UL L 93, 31.3.2006, str. 12.